**Ogres novada pašvaldības saistošo noteikumu Nr.7/2023 “Par uguņošanas ierīču un skatuves pirotehnisko izstrādājumu izmantošanas vietu un laiku”**

**paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1.Saistošo noteikumu nepieciešamības pamatojums | Saskaņā ar Pašvaldību likuma 4.panta pirmās daļas 14.apakšpunktu, pašvaldības autonomā funkcija ir piedalīties sabiedriskās kārtības un drošības nodrošināšanā. Pirotehnisko izstrādājumu aprites likuma 17.panta piektā daļa nosaka, ka attiecīgā pašvaldība, izdodot saistošos noteikumus, ir tiesīga ierobežot uguņošanas ierīču un skatuves pirotehnisko izstrādājumu izmantošanas vietu un laiku. Saistošie noteikumi nepieciešami, lai noteiktu ierobežojumus uguņošanas ierīču un skatuves pirotehnisko izstrādājumu izmantošanas vietai un laikam.Saistošo noteikumu mērķis ir ierobežot radīto uguņošanas ierīču un skatuves pirotehnisko izstrādājumu radīto trokšņu sekas, t.sk. panika, stress, dzīvnieku pazušana. Visilgstošāk un visvairāk pirotehnikas izstrādājumi tiek izmantoti gadumijā, t.i. 31. decembrī, līdz ar to saistošo noteikumu projektā šajā datumā ir noteikts atsevišķs regulējums, nosakot konkrētu laika posmu, kad pirotehnikas izstrādājumus drīkst izmantot. Likuma “Par svētku, atceres un atzīmējamām dienām” 2. punktā noteiktas atceres un atzīmējamās dienas. Publisku izklaides un svētku pasākumu drošības likuma 4.panta pirmā daļa nosaka kārību publisku pasākumu rīkošana piemiņas dienās, proti, valsts un pašvaldību iestādes publiskus pasākumus nerīko, un pašvaldība neizsniedz atļauju šādu pasākumu rīkošanai piemiņas dienās, kas noteiktas 25.martā, 8.maijā, 14.jūnijā un 4.jūlijā. Pēc analoģijas, saistošajos noteikumos noteikts, ka atļauju neizsniedz par pieteikumiem uguņošanas ierīču un skatuves pirotehnisko izstrādājumu izmantošanai likuma “Par svētku, atceres un atzīmējamām dienām” noteiktajās piemiņas dienās. |
| 2. Fiskālā ietekme uz pašvaldības budžetu  | Projektam nav būtiskas ietekmes uz pašvaldības budžetu, tomēr piemērojot administratīvo sodu par saistošo noteikumu neievērošanu, palielināsies Ogres novada pašvaldības budžeta ieņēmumi. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci  | Pirotehnikas izstrādājumu izmantošanas rezultātā radītie trokšņi var izraisīt diskomfortu un trauksmi iedzīvotājiem, kā arī ir paaugstināta stresa avots mājdzīvniekiem, kā rezultātā dzīvnieki ir nemierīgi un bieži pazūd. Mērķis ierobežot atļaujas izsniegšanu likuma “Par svētku, atceres un atzīmējamām dienām” noteiktajās piemiņas dienās ir piemiņas dienu netraucēta un droša norise.Ar saistošajiem noteikumiem ir izveidots pirotehnisko izstrādājumu izmantošanas kontroles mehānisms, tādejādi novēršot iespējamu kaitējumu videi un iedzīvotājiem, dzīvniekiem, kā arī nodrošinot sabiedrisko drošību un kārtību. Esošā prakse 31. decembrī izmantot pirotehnikas izstrādājumus vairākas stundas nav vēlama ne cilvēkiem, ne arī dzīvniekiem, tāpēc tiek paredzēti atsevišķus ierobežojumus 31. decembrī, iedzīvotāji, kuriem ir dzīvnieki, jau savlaicīgi varēs parūpēties par tiem, būs zināms konkrēts laika posms, kurā būs uguņošanas ierīču un skatuves pirotehnisko izstrādājumu radītie trokšņi.Saistošo noteikumu tiesiskais regulējums neietekmēs uzņēmējdarbības vidi un konkurenci. |
| 4. Ietekme uz administratīvajām procedūrām un to izmaksām  | Saistošie noteikumi nosaka administratīvo atbildību un sodu par to pārkāpšanu. Administratīvā pārkāpuma lietu izskata un lēmumu pieņem Ogres novada pašvaldības policija.Jautājumos par saistošo noteikumu piemērošanu iedzīvotāji var vērsties Ogres novada pašvaldībā. |
| 5. Ietekme uz pašvaldības funkcijām un cilvēkresursiem  | Tiek nodrošināta pašvaldības funkcija piedalīties sabiedriskās kārtības un drošības nodrošināšanā.  |
| 6. Informācija par izpildes nodrošināšanu  | Saistošo noteikumu izpildi kontrolē un administratīvā pārkāpuma procesu veic Ogres novada pašvaldības policijas amatpersonas. |
| 7. Prasību un izmaksu samērīgums pret ieguvumiem, ko sniedz mērķa sasniegšana  | Pirotehnisko izstrādājumu aprites likuma 17. panta piektā daļa paredz, ka pašvaldība ir tiesīga izdodot saistošos noteikumus, ierobežot uguņošanas ierīču un skatuves pirotehnisko izstrādājumu izmantošanas vietu un laiku. Saistošie noteikumi ir piemēroti iecerētā mērķa sasniegšanai, ierobežojot uguņošanas ierīču un skatuves pirotehnikas izstrādājumu izmantošanas vietu un laiku, t.sk. paredzot atsevišķus ierobežojumus 31. decembrī, kā rezultātā mazināsies uguņošanas ierīču un skatuves pirotehnisko izstrādājumu radīto trokšņu sekas, t.sk. diskomforts, panika, stress, un trauksme iedzīvotājiem un dzīvniekiem kā arī dzīvnieku pazušana. |
| 8. Izstrādes gaitā veiktās konsultācijas ar privātpersonām un institūcijām  | Saistošie noteikumi tika publicēti pašvaldības oficiālajā tīmekļvietnē sabiedrības viedokļa noskaidrošanai no 2023. gada 24. janvāra līdz 7. februārim. Par saistošo noteikumu projektu netika saņemti viedokļi. |

Domes priekšsēdētājs E.Helmanis